ΓΡΑΠΤΗ ΕΡΩΤΗΣΗ E-4099/97 υποβολή: Winifred Ewing (ARE) προς την Επιτροπή (16 Iανουαρίου 1998)

Θέμα: Ανάθεση συμβάσεων

Η βελγική εταιρεία G.I.M. (Geographic Information Management), και η μητρική της εταιρεία G.I.M. Luxembourg, λαμβάνουν συχνά συμβόλαια από την Ευρωπαϊκή Επιτροπή (GISCO/Luxembourg και Eurostat, μεταξύ άλλων) καθώς και από την Ευρωπαϊκή Υπηρεσία Περιβάλλοντος, κυρίως στο πλαίσιο των προγραμμάτων Corine και Phare.

Τα περισσότερα από τα προγράμματα αυτά παραχωρούνται χωρίς να υπάρξει διαγωνισμός.

1. Θα μπορούσε να παράσχει η Επιτροπή κατάλογο συμβάσεων που ανατέθηκαν στην εταιρεία G.I.M. του Βελγίου και στην G.I.M. του Λουξεμβούργου κατά τα τελευταία πέντε έτη; Βάσει ποιάς διαδικασίας ανατέθηκαν οι συμβάσεις αυτές; Για τί ποσά και για ποιά χρονική διάρκεια ανατέθηκαν οι συμβάσεις αυτές;

2. Γνωρίζει η Επιτροπή ότι το 99% των μετοχών της εταιρείας G.I.M. του Βελγίου ανήκει στην εταιρεία G.I.M. του Λουξεμβούργου και ότι το 75% των μετοχών της τελευταίας είναι ιδιοκτησία της εταιρείας KIVAL Consultants, που είναι εγκατεστημένη στις Μπαχάμες;

3. Οι Μπαχάμες είναι μία από τις περιοχές για τις οποίες είναι γνωστό ότι διαθέτουν νομοθεσία η οποία δεν επιτρέπει την εξακρίβωση της ταυτότητας των μετόχων των διαφόρων εταιρειών. Η νομοθεσία αυτή αποσκοπεί να προσελκύσει τις εταιρείες, οι μέτοχοι των οποίων επιθυμούν να διατηρήσουν την ανωνυμία τους, και τούτο για λόγους απορρήτου. Αναγνωρίζει η Επιτροπή ότι δεν είναι θεμιτό να συνάπτει συμβάσεις με εταιρείες, οι πλειοψηφούντες μέτοχοι των οποίων είναι εγκατεστημένοι σε παρόμοιες περιοχές;

4. Αναγνωρίζει η Επιτροπή ότι οι εταιρείες στις οποίες αναθέτει συμβάσεις, θα πρέπει να αποκαλύπτουν την ταυτότητα των μετόχων τους, και τούτο ώστε να αποφεύγεται το ενδεχόμενο συμβάσεις να ανατίθενται σε εταιρείες που συνδέονται με μυστικές οργανώσεις;

Απάντηση του κ. Liikanen εξ ονόματος της Επιτροπής (18 Μαρτίου 1998)

1. Πράγματι, η Επιτροπή έχει αναθέσει, κατά τα τελευταία έτη, αρκετές συμβάσεις στην εταιρεία Geographic Information Management (GIM).

Στο πλαίσιο των εξωτερικών ενισχύσεων και ειδικότερα του προγράμματος PHARE, κατά τα τελευταία πέντε έτη ανατέθηκαν τέσσερις συμβάσεις. Δεδομένου ότι τα αντίστοιχα ποσά δεν υπερέβαιναν το όριο των 50.000 ECU που καθορίζεται από τον κανονισμό (ΕΟΚ) αριθ. 3906/89 του Συμβουλίου σχετικά με την οικονομική ενίσχυση υπέρ της Δημοκρατίας της Ουγγαρίας και της Λαϊκής Δημοκρατίας της Πολωνίας ((ΕΕ L 375 της 23.12.1989. )), τρεις από τις συμβάσεις αυτές ανατέθηκαν με απευθείας συμφωνία. Αντικείμενο των εν λόγω συμβάσεων ήταν η παραγωγή χαρτών και αυτό για διάρκειες που κυμαίνονταν από 1 έως 3 έτη.

Όσον αφορά τις συμβάσεις εκτός του πλαισίου των εξωτερικών ενισχύσεων, τέσσερις συμβάσεις ανατέθηκαν κατά τα τελευταία πέντε έτη. Τρεις δημοσιεύθηκαν στην Επίσημη Εφημερίδα, και η τέταρτη, της οποίας η αξία ήταν κατώτερη από το όριο δημοσίευσης, ανατέθηκε βάσει κλειστής διαδικασίας σύμφωνα με τις διατάξεις του δημοσιονομικού κανονισμού ((ΕΕ L 356 της 31.12.1977. )). Συνεπώς, όλες οι συμβάσεις αυτές ανατέθηκαν σύμφωνα με τις διαδικασίες σύναψης δημόσιων συμβάσεων που προβλέπονται στον δημοσιονομικό κανονισμό και στις οδηγίες δημόσιων συμβάσεων.

Για το σύνολο των συμβάσεων αυτών, οι υπηρεσίες που παρασχέθηκαν από την προαναφερόμενη εταιρεία ήταν ικανοποιητικές. Ο προγραμματισμός και η εκτέλεση των εργασιών που ανατέθηκαν στην εν λόγω επιχείρηση δεν δημιούργησαν κανένα πρόβλημα.

2. και 3. Οι οδηγίες δημόσιων συμβάσεων και ιδίως τα άρθρα 29 και 30 της οδηγίας 92/50/ΕΟΚ για το συντονισμό των διαδικασιών σύναψης δημόσιων συμβάσεων υπηρεσιών ((ΕΕ L 209 της 24.7.1992. )) επιτρέπουν τον αποκλεισμό των υποψηφίων ή των προσφερόντων εκείνων που δεν έχουν εκπληρώσει τις υποχρεώσεις τους όσον αφορά την πληρωμή των φόρων και τελών και την καταβολή των εισφορών κοινωνικής ασφάλισης. Αντίθετα, οι οδηγίες αυτές δεν επιτρέπουν τον αποκλεισμό εταιρείας για το λόγο ότι το εταιρικό της κεφάλαιο κατέχεται από κάποιο πρόσωπο ή άλλη εταιρεία. Δυνάμει των οδηγιών, το κριτήριο αυτό θα εθεωρείτο ότι εισάγει διακρίσεις.

Για να αποφεύγεται η διευκόλυνση της φοροδιαφυγής, η Επιτροπή μπορεί να ζητήσει από τους υποψηφίους ή τους προσφέροντες την προσκόμιση των αντίστοιχων αποδεικτικών στοιχείων. Στο πλαίσιο του προγράμματος PHARE, απαιτεί από τους συμβούλους που περιλαμβάνονται στους πίνακες «short lists» να έχουν την έδρα τους είτε σε κάποιο κράτος μέλος, είτε στη δικαιούχο χώρα. Οι υποψήφιοι ή οι ανάδοχοι για τους οποίους υπάρχουν υποψίες για επαφές τους με οργανώσεις θεωρούμενες παράνομες, αποτελούν το αντικείμενο ειδικών ερευνών. Το αποτέλεσμα των εν λόγω ερευνών κοινοποιείται στην Επιτροπή.

Τα λεπτομερή στοιχεία των τεσσάρων συμβάσεων που υπερέβαιναν τα 50.000 ECU διαβιβάζονται απευθείας στο αξιότιμο μέλος καθώς και στη Γενική Γραμματεία του Κοινοβουλίου.